Redakteursbrief: Dankie – jy is een van 2 miljoen Maroela-lesersSusan Lombaard, uitvoerende hoof van Maroela Media Foto: Noeleen Foster Aan die begin van 2019, toe Maroela op ŉ gemiddeld van 1,5 miljoen unieke lesers elke maand gestaan het, het ons besluit om op te hou om ons sukses aan syfers te meet. Hoekom? Want as ŉ mens die hele tyd besig is om koppe te tel, vergeet jy soms van die harte wat deur dié 1,5 miljoen lesers verteenwoordig word. Ons gemeenskap was nog altyd die kern waarom dinge vir ons by Maroela gedraai het. Respek vir mense se privaatheid in ŉ hartseer oomblik, soos wanneer ŉ jong lewe weggeneem is in ŉ enkele oomblik van onbesonnenheid, weeg swaarder as ŉ “scoop”. Maar as ŉ mens die hele tyd besig is om lesers te tel en syfers dop te hou, kantel die skaal baie maklik anderkant toe. Natuurlik hou ŉ mens steeds ŉ oog op die syfers. Dis immers ŉ waardevolle maatstaf daarvan dat ŉ mens vir jou lesers inligting gee wat vir hulle waardevol is. Maar wanneer ons maandeliks joernaliste beloon vir goeie stories, soek ons vir ŉ storie wat met groot sensitiwiteit hanteer is, wat knap nagevors of geskryf is, of wat ŉ nuwe of ander insig tot ŉ storie gebring het. Met hierdie fokus op gehalte inhoud vir ons Maroela-gemeenskap het die syfers in 2019 stil-stil gegroei. In April was ons ŉ bietjie verbaas toe ons 1,5 miljoen unieke lesers* skielik opgeskuif het na 1,8 miljoen. En toe, in Junie, steek Maroela Media vir die eerste keer 2 miljoen unieke lesers verby. En in Julie, toe ons agt jaar oud word, gebeur dit wéér, met twee ekstra rekords daarby: Maroela Media bedien vir die eerste keer meer as 20 miljoen bladsye** in een maand, én ontvang meer as 8 miljoen*** besoeke in een maand. Met hierdie syfers is Maroela Media loshande die grootste Afrikaanse nuusplatform in die wêreld. Boonop het Maroela Media in Julie ŉ rekordmaand met advertensie-inkomste gehad – ŉ teken daarvan dat die Afrikaanse gemeenskap stadig maar seker besig is om weer die vertroue van sakeondernemings te wen. Digitale platforms reg oor die wêreld spook om ŉ besigheidsmodel te vind wat werk. Sommige platforms – plaaslik en internasionaal – kies om ŉ betaalmuur in plek te sit, waar die aard van die verhouding tussen die platform en sy leser ŉ suiwer besigheidsooreenkoms word: Ek gee inhoud en jy betaal daarvoor. Dié model (net soos die gratis model) het sy uitdagings. In ŉ artikel wat in Mei vanjaar op digiday.com gepubliseer is, getiteld “The Guardian looks to its future as it makes first operating profit in years,” word die grootste uitdaging met ŉ betaalplatform verwoord: “For publishers with hard paywalls, the kind of article that drives a person to subscribe is completely different from the kind that is aimed at attracting mass, typically fly-by audiences who come across the article from a range of different platforms but won’t likely return. Paywalled articles are typically investigative, analytical, and most importantly – not found anywhere else on the web.” Ander, soos Maroela Media, kies ŉ gemeenskapsmodel waar verskeie besigheidsinisiatiewe deurentyd ondersoek en geïmplementeer word om verskeie inkomstestrome te skep waarmee uitgawes gedek word, sodat ons inhoud gratis aan ons gemeenskap kan gee. (Nee, ons joernaliste werk nie “verniet” of “vir die liefde van die saak” nie.) Advertensies – steeds ŉ belangrike bron van inkomste in digitale media – is een inkomstestroom. Maroela-ondersteuners – waar ondersteuners Maroela kan ondersteun met ŉ vrywillige eenmalige of maandelikse bydrae – is nog een. En dis dalk moeilik om te glo, maar ten spyte van moeilike ekonomiese omstandighede in die land is Maroela se ondersteunersbasis besig om daagliks te groei. Maar waarom is mense bereid om te betaal vir iets wat gratis is? Omdat dit gaan oor ŉ groter saak – gemeenskaplike belang in die voortbestaan van ŉ mediaplatform wat gebalanseerde, betroubare, gehalte inhoud sonder sensasie publiseer. Dit, plus respek vir ons lesers en ons gemeenskap, is gelyk aan lesers wat lojaal is en vrywillig bydra om die wiele aan die rol te hou. Dis ook die geheim agter The Guardian se suksesvolle model: “The success of their membership model is evidence of reader appetite for quality and trust in media brands that stick to the principles of what they stand for,” lui die artikel oor The Guardian op digiday.com. Die lojaliteit van Maroela se lesers, in ruil vir die gehalte inhoud wat ons graag wil publiseer, is duidelik uit onder meer die hoeveelheid interaksie (of “engagement”) wat Maroela se volgelinge op Facebook met die handelsmerk het: Volgens Facebook se statistiek het Maroela se volgelinge weekliks 1,9 miljoen keer interaksie met die handelsmerk op Facebook; die meeste van alle nuusplatforms wat Facebook-profiele het. (Om dit in perspektief te plaas: Die Afrikaanse nuushandelsmerk met die tweede meeste interaksie het die afgelope week 683 000 interaksies gemeet – minder as ŉ derde van Maroela sŉ.) Net soos The Guardian moet Maroela ook deurentyd dink aan maniere om nie net ŉ inkomste te genereer nie, maar ook om aan die uitgawekant met groot omsigtigheid te werk. Gelukkig vir ons hou die digitale era, wat gratis nuus so ŉ uitdaging maak, allerlei voordele in as die nuuskantoor vir dié era gerat is. ŉ Joernalis wat ŉ eenvoudige storie opvolg, het deesdae dikwels nie nodig om in ŉ motor te spring en na ŉ ander provinsie te jaag om eerstehands met ŉ slagoffer te gesels nie, veral as die storie voor die hand liggend en foto’s digitaal beskikbaar is. Natuurlik sorg ons dat ons daar is as ŉ beskuldigde in ŉ omstrede saak in die hof verskyn, as dit belangrik is om self met die slagoffers te gesels, of as ŉ indiepte- of profielstorie gedoen word. Maar deur heelwat van ons werk uit die kantoor te doen, kan ons met ŉ groter verskeidenheid bronne gesels, drie keer seker maak van ons feite, stories vinniger publiseer, ŉ baie groter aantal stories per dag publiseer as wat die geval sou wees as ons, soos in die ou dae, agter elke storie moes aanry, en les bes, heelwat bespaar aan die uitgawekant. Maar eintlik – met ŉ lang draai – wou ek vandag sommer net sê: Dankie dat jy een van Maroela Media se 2 miljoen gemeenskapslede is. As jy ŉ ondersteuner is, sê ons dankie. As jy soms ŉ nuuswenk stuur of ons stories deel op sosiale media, dankie. As jy ŉ vurige Maroela-aanhanger is wat ons T-hemde dra en ons blikbekers gebruik om jou boeretroos mee te drink, dankie. Ons verbintenis aan jou, in ruil vir jou lojaliteit en ondersteuning, is dat ons sal aanhou om gebalanseerde, betroubare nuus met integriteit te publiseer, en om die stories te gaan soek wat jou hoop sal gee vir jou en jou kinders se toekoms in SA. Saam maak ons dié ding werk. Groetnis Susan Lombaard Uitvoerende hoof: Maroela Media Voetnotas: * Unieke besoekers: ŉ Leser word slegs een keer per maand getel, ongeag hoeveel keer hy die webwerf besoek. ** Bladsyvertonings: Die aantal bladsye, of stories, wat in ŉ maand deur besoekers aan die webwerf gelees is. *** Besoeke: Aantal kere wat die webwerf in ŉ maand besoek is – ŉ leser wat meer as een keer die webwerf besoek het, word dus meer as een keer getel. Alle syfers word gemeet deur Narratiive, ŉ industriestandaard platform in die mediabedryf.